I en have på Fyrvej i udkanten af Skagen by sidder en lille fugl. Der står 50-70 personer og kigger på den. Det er lørdag eftermiddag, og fuglen har været væk i fem timer, siden den blev set i Skagen for første gang lørdag morgen, men nu er den altså blevet fundet den igen. Fuglekiggerne er svært begejstrede. - Det er årets sensation i Skagen. Det bliver ikke bedre. Det er en topfugl, du får det ikke sjældnere, siger Rolf Christensen. Aldrig set før i Danmark Han er ornitolog ved Grenen Fuglestation og en af de danskere, der har set flest forskellige fugle. Den gulbrynede værling har han aldrig før set i Danmark. Det er der ingen, der har. - Det er første gang, den er set i Danmark. Den er set tre gange i Skandinavien. 12 gange i Europa, remser han lynhurtigt op i telefonen, mens han holder øje med den sjældne fugl. Fløjet 6000 kilometer forkert Flere fyldte biler fra Fyn og Sjælland er kørt til Skagen for at få et glimt af fuglen, fortæller Rolf Christensen. Men den 13-14 centimeter lange hanfugl er rejst endnu længere. Den holder normalt til i Kina, Rusland og Mongoliet. - Så den er fløjet omkring 6000 kilometer forkert, siger Rolf Christensen.

Opsummering:
Lille fugl. Stor sensation. Og folk er kørt fra Sjælland til Skagen for at se den gulbrynede værling.